**KÉPVISELŐI BESZÁMOLÓ**

Csányi József listás képviselő

**Tisztelt Lakótársaim!**

Miután már nem csak egy meghatározott körzetet képviselek, elsősorban a Szociális Egészségügyi és Lakásügyi Bizottságban végzett tevékenységemről tudok részletesebben beszámolni Önöknek.

Göd város vezetése mindig különös figyelemmel kísérte a szociálisan rászorulók támogatását. Kétségtelen, hogy a Covid és a veszélyhelyzet megnehezítette az elmúlt 2021. évet, de bizottságunk, hatáskörének visszaállítása után így is majd 500 kérelmet bírált el és hozott kedvező döntést a következő ügyekben: rendkívüli települési támogatás, tanulmányi támogatás, szülési támogatás, beiskolázási támogatás, oltás támogatás, fűtési támogatás, gyógyszertámogatás, temetési támogatás.

Örömmel tölt el, hogy a nehézségek ellenére is támogatni tudtuk a rászorulókat, nem csak pénzbeli, hanem természetbeni juttatásokkal is (320 db élelmiszer és 264 higiéniai csomag kiosztása). 3 éve folyamatosan minden gödi újszülött egy „babafészket” kap. Tevékenységünk során szoros kapcsolatot ápolunk a Családsegítő Szolgálattal, így segítve egymás munkáját.

A korábbi évekhez hűen az önkormányzat karácsonykor 380 db csomaggal segítette a rászoruló családokat. Személyesen 20 csomagot vittem ki idős, beteg önkormányzattól távolabb lakó emberek részére. 28 alkalommal hívtak lakótársaim házhoz, információ kérés vagy ügyintézésben való segédkezés miatt. Annak ellenére, hogy már nem én vagyok a 4-es körzet képviselője, még mindig szívemen viselem a körzet lakóinak sorsát és munkámmal segítem őket is környezetük szebbé, jobbá tételében.

Büszke vagyok a térség legjobban működő szociális ellátására és szakembereire. Köszönet illeti a hivatal vezetőit és dolgozóit, mert az ő munkájuk nélkül nem valósulhattak volna meg a fent leírtak.

Továbbra is a jó képviselői munka alapjának tartom a lakótársaimmal való közvetlen, személyes kapcsolattartást, segítségnyújtást.

**Ne felejtsék, ha hívnak házhoz megyek! Tel.: 06 30 817 3618**

Göd, 2022. 01. 16. Csányi József SZELB alelnök, képviselő